b'\n_START_ARTICLE_\n\xc3\x98kologisk g\xc3\xa6ld\n_START_PARAGRAPH_\n\xc3\x98kologisk g\xc3\xa6ld er et udtryk for den byrde, som en brugergruppe l\xc3\xa6gger p\xc3\xa5 andre, hvis den forbruger mere af naturens ressourcer, end naturen kan n\xc3\xa5 at reproducere. Forbruget medf\xc3\xb8rer typisk affald, og affaldets belastning af naturen indg\xc3\xa5r i opg\xc3\xb8relsen af \xc3\xb8kologisk g\xc3\xa6ld. Udtrykket \xc3\xb8kologisk g\xc3\xa6ld giver ogs\xc3\xa5 mening, n\xc3\xa5r b\xc3\xa6redygtighed opg\xc3\xb8res i tal.\n_START_SECTION_\nInternational debat\n_START_PARAGRAPH_\nUdtrykket \xc3\xb8kologisk g\xc3\xa6ld kom ind i den internationale debat, da NGOer ved det alternative Global Forum vedtog en Debt Treaty (G\xc3\xa6ldstraktat) i forbindelsen med Rio-konferencen om B\xc3\xa6redygtig Udvikling i 1992. I denne tekst er det \'The North\', Vestens industrialiserede lande, der p\xc3\xa5f\xc3\xb8rer \'the South\', udviklingslandene, en \xc3\xb8kologisk g\xc3\xa6ld. Det sker ved at udplyndre naturressourcer (olie, mineraler, skove...), luftforurening ved udslip af CO2 og andre drivhusgasser, samt forurening ved eksport af affald, bl.a. skibe til ophugning. I WWF Verdensnaturfondens perspektiv er brugergruppen den nuv\xc3\xa6rende generation, der har stiftet \xc3\xb8konomisk g\xc3\xa6ld til kommende generationer ved vores \'overtr\xc3\xa6k p\xc3\xa5 naturens konto\'. Begge synsvinkler indg\xc3\xa5r i forskningsomr\xc3\xa5det \'milj\xc3\xb8m\xc3\xa6ssig retf\xc3\xa6rdighed\'. Internationale organisationer som FNs Milj\xc3\xb8program og EUs Beyond GDP-initiativ fokuserer p\xc3\xa5 indikatorer og opg\xc3\xb8relser, der inddrager milj\xc3\xb8 og til en vis grad sociale sp\xc3\xb8rgsm\xc3\xa5l.\n_START_SECTION_\n\xc3\x86gte opsparing\n_START_PARAGRAPH_\nEt t\xc3\xa6tbesl\xc3\xa6gtet begreb er \xc3\xa6gte opsparing, som opg\xc3\xb8r den samlede nationale opsparing ved at supplere den traditionelle opg\xc3\xb8relse af opsparingen i nationalregnskabet med den ansl\xc3\xa5ede v\xc3\xa6rdi af \xc3\xa6ndringerne i naturressourcer og forureningsniveau (dvs. naturkapital) og typisk ogs\xc3\xa5 forhold som \xc3\xa6ndringer i uddannelsesniveauet (humankapital) mv. Verdensbanken har i en \xc3\xa5rr\xc3\xa6kke beregnet den \xc3\xa6gte opsparing i en r\xc3\xa6kke lande. Dem \xc3\xa6gte opsparing kan v\xc3\xa6re s\xc3\xa5vel positiv som negativ; det sidste vil v\xc3\xa6re tilf\xc3\xa6ldet, hvis en nations nedbrydning af naturkapitalen er st\xc3\xb8rre end stigningen i v\xc3\xa6rdien af traditionelt opgjort kapital. \xc3\x86gte opsparing er s\xc3\xa5ledes en af de metoder, der kan anvendes til at unders\xc3\xb8ge, om et land har en b\xc3\xa6redygtig udvikling.\n_START_SECTION_\nDanmark\n_START_PARAGRAPH_\nDe \xc3\xb8konomiske vism\xc3\xa6nd foretog i 2012 en beregning af Danmarks \xc3\xa6gte opsparing i perioden 1990-2009. De konkluderede, at den \xc3\xa6gte opsparing havde v\xc3\xa6ret positiv og i gennemsnit udgjort godt 7\xc2\xa0% af BNP \xc3\xa5rligt. Selvom forbruget af naturressourcer, klima- og andre forureningsproblemer isoleret set medf\xc3\xb8rte en negativ opsparing p\xc3\xa5 ca. 9\xc2\xa0% af BNP, blev det mere end opvejet af den betydelige stigning i is\xc3\xa6r humankapitalen._NEWLINE_SF fremsatte i april 2014 "Forslag til folketingsbeslutning om indf\xc3\xb8relse af et gr\xc3\xb8nt nationalregnskab for at fremme den gr\xc3\xb8nne omstilling og b\xc3\xa6redygtig udvikling". Der blev afholdt et \xc3\xa5bent ekspertm\xc3\xb8de om emnet. Herved blev givet en oversigt over de internationale organisationers arbejde med \'gr\xc3\xb8nne nationalregnskaber\'.\n_START_SECTION_\nGr\xc3\xb8nne regnskaber - om forbruget af naturressourcer\n_START_PARAGRAPH_\nFNs Milj\xc3\xb8program danner ramme for udvikling af opg\xc3\xb8relser af forbruget af naturressourcer. En FN-manual, SEEA 1993, kombinerede den standardiserede opg\xc3\xb8relse af nationalregnskabet med milj\xc3\xb8m\xc3\xa6ssige aspekter._NEWLINE_I 2012 udkom den f\xc3\xb8rste internationale standard for et milj\xc3\xb8m\xc3\xa6ssigt-\xc3\xb8konomisk (\'gr\xc3\xb8nt\') nationalregnskab, System of Environmental-Economic Accounts (SEEA). Standarden s\xc3\xb8ger ogs\xc3\xa5 at opg\xc3\xb8re status for \xc3\xb8kosystemer. Principperne er pr\xc3\xa6senteret og anvendt i Danmark, bl.a. ved en opg\xc3\xb8relse af vandressourcer: grundvand, overfladevand, s\xc3\xb8er og \xc3\xa5er.'